A NAGY CSIPESZ KIHÍVÁS

Ez a játék remek szórakozás projektnapra, osztálykirándulásra vagy ha van egy olyan hosszabb programunk, amit némi mozgásos-röhögős időtöltéssel akarunk feldobni. Csak akkor van igazán értelme, ha órák hosszat tart, és ha valami mást is csinálnak közben a gyerekek, ami eltereli a figyelmüket.

Gyűjtsünk be minél több csipeszt, fejenként legalább 10-15 darabot!

A feladat, hogy a társunk ruhájára (bárhova) feltegyünk egy csipeszt úgy, hogy addig nem veszi észre, miben settenkedünk, amíg már a ruháján van a csipesz. Csak ruhára ér tenni, táskára nem. Ha már ott van, nem szabad levenni! A játék előtt türelmesen magyarázzuk el, hogy csak akkor van értelme a játéknak, akkor vicces, ha mindenki megfogadja, hogy nem veszi le magáról a csipeszeket, amíg a játék (vagy a nap, program) véget nem ér.

Erőszakot nem lehet alkalmazni (tehát nem foghatja le két ember a harmadikat, hogy erőszakkal rátegye a csipeszt), de szövetkezni lehet (pl. az egyik eltereli a másik figyelmét, míg a harmadik felteszi a csipeszt).

Ha még nincs a ruhán a csipesz, tehát aktus közben lebukik a csipeszelő, akkor nem teheti fel a csipeszt.

A végén az nyer, akin a legkevesebb csipesz van (de azt is magyarázzuk el a játék elején, hogy ha valaki órákra elbújik a vécében, hogy ne tudjanak rá csipeszt rakni, akkor kimarad a mókából).